НОВ БЪЛГАРСКИ УНИВЕРСИТЕТ

МАГИСТЪРСКИ ФАКУЛТЕТ

ДЕПАРТАМЕНТ

„НАЦИОНАЛНА И МЕЖДУНАРОДНА СИГУРНОСТ“

**Михаел Минев Димитров**

**ДИНАМИКА НА СИГУРНОСТТА**

**В МЕЖДИННА ЕВРОПА**

**(1990-2015 г.)**

АВТОРЕФЕРАТ

на дисертационен труд за присъждане

на образователна и научна степен „доктор“

Област на висше образование: 9. Сигурност и отбрана

Професионално направление: 9.1 Национална сигурност

Научна специалност: Организация и управление извън сферата

 на материалното производство

**Научен ръководител:**

**проф. Димитър Йончев, д.н.**

**СОФИЯ**

**2017**

 Дисертацията е с обем от 387 стандартни машинописни страници. Състои се от увод, четири глави, общи изводи и препоръки, заключение и приложение. Използваните източници включват 14 монографии на кирилица, 241 монографии на латиница, 5 статии на кирилица, 76 статии на латиница, 13 електронни източника и 5 специализирани софтуерни продукта за прилагане на компютърно-подпомагани методи за изследване.

Защитата на дисертационния труд ще се състои на …….. от …..часа в заседателната зала на департамент „Национална и международна сигурност“ при Нов български университет, гр. София, ж.к. „Овча купел“, ул. „Монтевидео“ № 21.

 Материалите по защитата са на разположение на интересуващите се в офиса на департамент „Национална и международна сигурност“ при Нов български университет.

**СЪДЪРЖАНИЕ**

**I. ОБЩА ХАРАКТЕРИСТИКА НА ДИСЕРТАЦИОННИЯ ТРУД…………………………………………………………………………....5**

1. Значимост на изследването………………………………………..…. 5

2. Предмет, обект, цел и задачи на изследването…………………..…...7

3. Изследователски методи……………………………………………….9

4. Научна новост на дисертационния труд………………………..…...10

5. Практическо значение на дисертационния труд………………...….11

6. Обем и структура на дисертацията……………………………...…...11

**II. СЪДЪРЖАНИЕ НА ДИСЕРТАЦИОННИЯ ТРУД ……..……..12**

***Глава първа***

**МЕТОДОЛОГИЧЕСКИ ПОЛОЖЕНИЯ ЗА ДЕФИНИРАНЕ И АНАЛИЗ НА РЕГИОНАЛНОТО ПРОСТРАНСТВО *……………...…..*12**

1. Характеристики на регионалното пространство……………...…….12

2. Граници на регионалното пространство……………………...……..13

3. Методологически положения за дефиниране на регионалното пространство…………………………….……………………………...……..14

4. Методологически положения за представяне на структурата на регионалното пространство……………………………………………..15

5. Методологическо положение за определяне на разбиранията за сигурност на вътрешните и външните участници в регионалното пространство…………………………………………………………………..16

6. Методологически положения за геополитически анализ на регионалното пространство…………………………………………………..16

7. Основни изводи от първа глава………………………………...…….17

***Глава втора***

**ОБЩИ ХАРАКТЕРИСТИКИ НА РЕГИОНА МЕЖДИННА ЕВРОПА*………………………………………………………………………18***

1. Динамика на сигурността в Междинна Европа от създаването на вътрешните участници до 1990 г. …………………………………...………18

2. Основни изводи от втора глава…………………………………...….19

***Глава трета***

**Актуално състояние и тенденции за развитие на динамиката на сигурността в Междинна Европа……20**

1. Опити за формиране на ново равновесно състояние в Междинна Европа (1990-1999 г.)…………………………………………………………20

2. Икономически възход на Руската федерация и изостряне на отношенията със САЩ (2000-2012 г.)……………………………………….22

3. Геополитическо реконфигуриране на ситуацията в (Междинна) Европа (2013-2015 г.)…………………………………………………...…….24

4. Основни изводи от трета глава…………………………….…….…..26

***Глава четвърта***

**СЦЕНАРИИ ЗА РАЗВИТИЕ НА ДИНАМИКАТА НА СИГУРНОСТТА В МЕЖДИННА ЕВРОПА*…………………….………* 27**

1. Структура на сценарийното пространство……………………...…..27

2. Примерен сценарий за развитие на динамиката на сигурността в Междинна Европа, основаващ се на матрица на преките влияния, при реализиране на най-вероятните хипотези (по експертна оценка)……………………………………………………………………..…..28

3. Основни изводи от четвърта глава………………………………..…29

**ОБЩИ ИЗВОДИ И ПРЕПОРЪКИ*…………………………….…….* 30**

**ЗАКЛЮЧЕНИЕ*…………………………………………………….….* 34**

***Приложение***

**ИСТОРИЧЕСКИ КОНТЕКСТ НА РАЗВИТИЕ НА ДИНАМИКАТА НА СИГУРНОСТТА В МЕЖДИННА ЕВРОПА ОТ СЪЗДАВАНЕТО НА ВЪТРЕШНИТЕ УЧАСТНИЦИ ДО 1990 г*. ……*35**

**III. ПУБЛИКАЦИИ ПО ТЕМАТА НА ДИСЕРТАЦИОННИЯ ТРУД…………………………………………………………………………..36**

**I. ОБЩА ХАРАКТЕРИСТИКА НА ДИСЕРТАЦИОННИЯ ТРУД**

 **1. Значимост и актуалност на изследването**

 **Значимостта** на тематапроизтича от повишаващата се важност на регионалните пространства за осъществяването на изследвания на международната сигурност. Краят на Студената война отново създаде предпоставки за успешното провеждане на национални политики и отключи регионалната динамика. В резултат, регионалното равнище се оказа мястото, в което се снемат както действията на държавите с най-висок потенциал на намеса в света, така и на тези, които по-скоро представляват техен обект.

Регионалните пространства се превръщат в комплексни системи, при които наглед незначителни изменения, водят до крайно различаващи се бъдещи състояния. При това положение, разработването на методологически апарат насочен към изследване на динамиката на сигурността в регионалните пространства, придобива особена **актуалност**. В допълнение, политико-географските особености на региона Междинна Европа, характеризиращи се в исторически план с близостта на три центъра на сила, ограничаващи възможностите на вътрешните участници за придобиване на ресурси, позволяващи увеличаване на притежавания потенциал на намеса, допринасят за установяването на състояние, при което тяхното относително тегло в сравнение с държавите от Западна и Централна Европа от една страна и от друга, руското политическо образувание в различните му исторически форми, се оказва недостатъчно за запазване на задоволително равнище на индекса им на суверенност.

В настоящото състояние на средата на сигурност, Междинна Европа се превръща във важен елемент от геостратегическите планове както на САЩ, така и на Руската федерация. Успоредно с това държавите-членки на ЕС от Западна и Централна Европа, остават изправени пред предизвикателството да формират общоевропейски интерес и да го отстояват в условията на остра конкуренция между доминиращите геополитически участници. В резултат, прилагането на разработените методологически положения конкретно към региона Междинна Европа, отчитайки и географската принадлежност на Р България към този регион, допринася за повишаване на актуалността на дисертационния труд. Разработеното сценарийно пространство, наред с изведените фактори, от които зависи състоянието на междудържавните отношения в рамките на региона, допълнително повишава значимостта на темата, тъй като при евентуално повишаване на равнището на приближение при отделните променливи, формиращи ситуацията във всяка една от държавите, пряко или непряко свързани с горепосочената част на Стария континент, е възможно изготвянето на конкретни политики.

 **Основният изследователски въпрос**, който поставяме е „ ***По какъв начин ще изглежда ситуацията в региона Междинна Европа в стратегически хоризонт на планиране?****“.* Неговото изясняване налага предварително да се даде отговор на следните **допълнителни изследователски въпроси**: ***От кои променливи зависи в най-голяма степен ситуацията в Междинна Европа? Как да определим кои са те?***

**Тезите**, защитавани в дисертационния труд, са:

1. Регионалните пространства се превръщат в най-подходящото равнище за изследване на динамиката на сигурността при отразяване на междудържавните отношения и формиращите се в резултат на това връзки и зависимости.
2. Процесите протичащи в Междинна Европа са в най-голяма степен подчинени на действията, осъществявани от държавите с най-висок потенциал на намеса в света, които са включени в региона чрез интересите преследвани от тях.
3. Завършването на Студената война без настъпването на пряк конфликт между противостоящите страни, води до създаването на изначално нестабилно състояние в глобалното конкурентно пространство, което поради икономическата слабост през 90-те години на XX век на геополитическия наследник на СССР, бе възприето погрешно като ново равновесно състояние. В допълнение, продължаващата загуба на относително икономическо тегло от страна на САЩ, европейските държави и Руската федерация за сметка на Китайската народна република, Р Индия и ФР Бразилия, се отразява върху баланса на силите между доминиращите геополитически участници. Всичко това дестабилизира региона Междинна Европа, а неадекватното възприемане на създалата се ситуация от част от основните участници, допринася за установяването на високо непредвидима обстановка, при която държавите принадлежащи под една или друга форма към европейската цивилизация, ще загубят водещата си позиция във военно, икономическо и демографско отношение.
4. Увеличаването на равнището на сътрудничество в областта на сигурността и отбраната между държавите, географски изграждащи региона Междинна Европа, е единствената възможност за успешно отстояване на собствените им национални интереси, а последващото им пълноценно интегриране в общоевропейски геополитически проект, е задължително условие за частично запазване на ролята на фактор в глобалното конкурентно пространство на европейските държави като цяло.
5. Принадлежността към различни регионални пространства, води до разлики в интерпретирането на едни и същи състояния на средата на сигурност.

В хода на изследването **тези** 2, 4 и 5 бяха потвърдени. **Тези** 1 и 3 не могат да бъдат потвърдени или отхвърлени на базата на получените резултати, или е необходимо проследяване на действителното развитие на ситуацията в междудържавните отношения преди да се обяви окончателно решение относно верността им.

**2. Предмет, обект, цел и задачи на изследването**

**Предмет** на изследванетоса взаимодействията свързани със сферата на сигурността и отбраната за периода от 1990 до 2015 г., протичащи в рамките на регионалното пространство Междинна Европа, без значение дали произходът им от географска гледна точка е вътрешен, или външен. Ударение се поставя върху поведението на държавните участници, тъй като самото понятие регион губи смисъл, в случай че се дефинира чрез референтни обекти притежаващи способност да променят, за време доближаващо се до провеждането на една обособена намеса, регионалното пространство от което са част.

**Обект** на дисертационния труд представлява поведението на всички държавни участници включени, географски или чрез своите национални интереси, в регионалното пространство предмет на изследване, както и историческия контекст на развитието на отношенията помежду им. Основно се обръща внимание на ходовете осъществявани през периода 1990-2015 г., но се отчитат и събития от по-далечното минало, тъй като без познаването на начина на функциониране на изследваната система в предходни състояния на средата на сигурност, е невъзможно адекватното разбиране на настоящите процеси и явления в нейните рамки. В допълнение се използват редица емпирични и теоретични систематизации, които имат отношение към предмета на изследване.

**Целта** на изследването се изразява в необходимостта от определяне на факторите, от които зависи в най-голяма степен развитието на динамиката на сигурността в Междинна Европа и постигането на по-високо равнище на разбиране, спрямо условията които се намират в основата на техните изменения, с оглед моделиране на поведението на системата предмет на познавателен интерес и формиране на сценарийно пространство за нейните възможни бъдещи състояния, чрез което да се осъществява планиране за способности или изготвяне на концептуални документи в сферата на сигурността и отбраната.

**Задачите**, които изследването си поставя, са:

1. Разработване на методологически положения за дефиниране на границите на регионално пространство, с оглед преодоляване на субстанциалните схващания за това понятие и постигане на по-високо равнище на точност при изпълнението на следващите задачи.
2. Формулиране на групи методологически положения, чрез които да се постига съчетаване на структуралисткия подход с равнището на геополитическия анализ и наличните разбирания за сигурност, споделяни от страна на участниците попадащи в предмета на изследване, за да се гарантира изчерпателно представяне не само на връзките и зависимостите, формиращи се между елементите на регионалното пространство, но и обясняване на предпоставките допринасящи за достигането до едно или друго крайно състояние.
3. Разкриване на общите характеристики на региона Междинна Европа. В това отношение е необходимо да се осъществи проучване на историческия контекст на развитие на динамиката на сигурността в интересуващата ни система, с оглед извеждане на величините, засягащи както формирането на вътрешнорегионалното равновесие, така и баланса на силите между държавите с най-висок потенциал на намеса.
4. Проучване на динамиката на сигурността в Междинна Европа за периода от 1990 до 2015 г. Посредством него следва да се изведат събитията, които водят до изменения на съществувалата подредба в региона, наред с факторите, които в най-голяма степен допринасят за формирането на ново статукво.
5. Разработване на сценарийно пространство за развитие на динамиката на сигурността в Междинна Европа.

**3. Изследователски методи**

В дисертационния труд са използвани следните изследователски методи:

1. ***Съчетаване на синхроничния с диахроничния подход***, с оглед определяне на структурата на изследваното регионално пространство, въз основа на която следва да се откроят съвкупностите от отношения, присъщи за съответния период, през който тя се запазва, както и основните участници, които ги осъществяват.
2. ***Метод за анализ на документи***. Използван е за първоначалното събиране на информация относно функционирането на системата, предмет на изследване.
3. ***Историко-систематичния метод***. При него отделните обекти и събития се разглеждат като цялостни исторически системи и се поставя ударение върху изучаването на техните структурни и функционални аспекти, вътрешни взаимовръзки и произход, с оглед разбиране и реконструиране на поведението на обекта на изследване.
4. ***Метода на аналитичната индукция.*** Чрез него се цели потвърждаването или отхвърлянето на набор от каузални връзки между събития, действия и величини, които обхващат изследвания предмет.
5. ***Метод на корелационния анализ.*** Използва се за установяване на праволинейна зависимост между два отделни масива от данни. Това позволява последващо определяне на коефициента на детерминация. Чрез този метод не е възможно определянето на посока на зависимост между разглежданите фактори.
6. ***Хи-квадрат метод.*** Използва се за определянето на това, дали между два набора от величини е налице статистически значима връзка.
7. ***Матрица, отчитаща измененията на кръстосаните влияния, насочена към категоризиране на величините MICMAC*** (Matrice d'Impacts Croisés Multiplication Appliqués à un Classement). Чрез този метод се създават йерархии по влияние и по зависимост на променливите, изразяващи функционирането на моделираната система.
8. ***Системи и матрици на кръстосаните влияния SMIC*** (Systèmes et Matrices d’Impacts Croisés). Чрез този метод се остойностява експертна оценка и се дава като резултат множеството от хипотези, които са най-вероятни, създавайки вътрешно непротиворечив образ на бъдещето на системата предмет на изследване.
9. Приложение за визуализиране на сценарийно пространство ***Scenaring Tools*** и съответния специализиран софтуер. Позволява постигането на прегледност относно вече изведените резултати, както и възможност за премахване на логически противоречия.

Последните три компютърно-подпомагани метода са разработени от Le Cercle d'Action pour la Prospective, 3IE (Institut d'Innovation Informatique pour l'entreprise) и EPITA (Ecole pour l'Informatique et les Techniques Avancées).

**4. Научна новост на дисертационния труд**

1. Анализира съществуващите определения за понятието „регион“ и предлага концептуален поглед към неговата природа, отхвърлящ субстанциалните схващания в това отношение и поставящ ударение върху формулирането на методологически положения, чрез които да се извежда съдържанието му за всеки конкретен случай.
2. Изведена е последователност от действия, посредством която е възможно определяне на границите на регионалните пространства, въз основа на емпирични данни, а не на предварително формирали се историко-географски разбирания.
3. Приложени са идеите на структурализма, и по-конкретно методиката за синхро-диахронично представяне на обекта на изследване, към междудържавните отношения, протичащи в регионалните пространства. В резултат е предложена употребата на понятията „природа на регионално пространство“, „парадигма на регионално пространство“ и „хоризонтални структури в регионално пространство“.
4. Аналитично са представени историческите събития допринесли за появата на предпоставки, позволяващи формирането на разбиране за региона Междинна Европа. Изследвани са действията довели до включването на външните участници в региона, предмет на познавателен интерес, като са очертани ходовете, в резултат на които тези държави са постигнали относително тегло, предоставящо им възможност да придобият подобна роля.
5. Анализирани са причините, поради които съотношението на силите между доминиращите геополитически участници след края на Студената война, остава изначално нестабилно. Тази нестабилност на свой ред се предава и на вътрешнорегионалната динамика в Междинна Европа, оставаща подчинена основно именно на външните въздействия.
6. Изведени са променливите, от които в най-голяма степен зависи състоянието на държавите, географски изграждащи изследвания регион. Въз основа на това е формирано сценарийно пространство за развитие на динамиката на сигурността в Междинна Европа, посредством използването на компютърно-подпомагани методи за остойностяване на експертна оценка.

**5. Практическо значение на дисертационния труд**

1. Създаденият методологически апарат може да бъде използван за осъществяване на изследвания по отношение на регионалната сигурност, прецизиране на разбиранията за границите на регионите и определяне на структурните роли на държавите, географски изграждащи изследваното регионално пространство.
2. Изследването на динамиката на сигурността в Междинна Европа за периода от 1990 – 2015 г., както и направеното по отношение на разкриването на по-отдалечените исторически събития, намиращи се в основата на формирането на настоящото състояние на средата на сигурност, могат да се използват при подготвянето на лекционни курсове в област на висше образование „Сигурност и отбрана“.
3. Разработеното сценарийно пространство, наред с примерния сценарий за развитие на динамиката на сигурността в Междинна Европа, основаващ се на матрица на преките влияния, при реализиране на най-вероятните хипотези, позволява очертаването на общи насоки, въз основа на които е възможно изготвянето на концептуални документи и провеждането на политики, свързани със сигурността и отбраната. Извеждането на допълнителни сценарии, посредством използването на вече разработеното сценарийно пространство и конкретизирането им със ситуационни сценарии, би позволило и планиране за развитие на способности на системата за защита на националната сигурност.

**6. Обем и структура на дисертацията**

Дисертационният труд е с общ **обем** от 387 стандартни машинописни страници.

**Структурата** на настоящата дисертация обхваща съдържание, увод, основна част (включваща четири глави), общи изводи и препоръки, заключение, приложение и използвани източници.

В работата по изследването са **използвани източници** от български, руски, английски, немски, френски и други чуждестранни автори по теория на сигурността, геополитика, история, икономика, военна наука, лингвистика, социология, антропология, културология, сценарийно планиране, статистика.

Използваните източници са **354**, като **5** от тях представляват **специализирани софтуерни продукти** за прилагане на компютърно-подпомагани методи за изследване. При **литературните източници** публикации на различни езици са:

* ***на български език – 14***, от тях: монографии – 11, статии – 3;
* ***на руски език – 4***, от тях: монографии – 3, статии – 1;
* ***на украински език –*** ***2***, от тях: статии – 1, електронни източници – 1;
* ***на английски език – 325***, от тях: монографии – 237, статии – 76, електронни източници – 12;
* ***на немски език – 3***, от тях: монографии – 3;
* ***на френски език – 1***, от тях: монографии – 1;

**II. СЪДЪРЖАНИЕ НА ДИСЕРТАЦИОННИЯ ТРУД**

***Глава първа* – *Методологически положения за дефиниране и анализ на регионалното пространство***

**1. Характеристики на регионалното пространство**

В тази част на дисертацията се подчертава невъзможността да се търси универсална дефиниция за понятието регион. Въпреки това, задачите поставени пред изследването налагат разработването на първоначално разбиране относно съдържанието на това понятие, с оглед постигане на точност при общите му употреби в теоретичната част на дисертационния труд. Изведени са основните критерии на регионалните пространства, както и възможните типове поведение, които те биха могли да провеждат, възприемайки ги в качеството на обособени системи. В допълнение, са представени и сравнени речниковите и специализираните употреби на понятието регион. Въведен е работен възглед за регионално пространство, който съдържа в себе си следните основни компоненти:

* ***абстрактен обект;***
* ***властово пространство на държави, географски прилежащи една към друга;***
* ***обхваща част от глобалната система.***

**2. Граници на регионалното пространство**

В този параграф се отчита трудността, съпътстваща опитите за ясно определяне на границите на регионалните пространства. Този проблем е допълнително задълбочен от възможността тези граници да търпят промени в резултат на значителни военно-политически събития. Подчертава се, че е по-удачно границите на регионите да съвпадат с тези на държавите, които ги изграждат, понеже това е нивото на което трябва да се търси и отличителната черта, въобще позволяваща да се говори за наличието на регион. Успоредно с това, държавите, възприемайки като критерий начина, по който те се включват в регионалните пространства, са категоризирани най-общо в две групи – ***вътрешни и външни участници***, в зависимост от това, дали тяхната територия е включена в пределите на региона, или единствено са налице значителни интереси, които превръщат действията им в неразделна част от отношенията, протичащи в съответната подсистема.

Направена е и класификация на геополитическите участници, които са разделени на следните три групи, въз основа на възможността им да влияят пряко или непряко върху поведението на останалите държави:

* ***геополитически участници с нисък потенциал на намеса***
* ***геополитически участници с висок потенциал на намеса***
* ***доминиращи геополитически участници***

Посочени са отличителните черти за всяка една от тези три категории. Допълнително държавите с нисък потенциал на намеса са разделени на две подгрупи в зависимост от това, дали притежават възможност да оказват влияние спрямо друга страна/и с идентичен характер от същия регион, или не. Очертани са общите рамки на последователността от действия чрез която, използвайки направената класификация, е възможно постигането на точност при определянето на границите на регионалните пространства.

**3. Методологически положения за дефиниране на регионалното пространство**

В тази част от дисертационния труд подробно се описват методологическите положения, прилагането на които предоставя възможност за определяне на границите на регионалните пространства, базирайки се на емпирични данни. Първата стъпка в това отношение е насочена към избора на аспект, посредством който следва да се очертават границите на регионалното пространство. Подчертава се значимостта на този избор, тъй като от него зависи точното задаване на обсега на проучването. Отчита се, че обвързването на аспекта с целите на изследването е предпоставка за постигането на навременност и точност.

Следващото въведено методологическо положение е свързано с определянето на участниците, притежаващи сходна роля в глобалната система от гледна точка на избрания аспект и обособяване на зоните, в които те преобладават. Подробно са представени и двата възможни варианта за прилагане на разработения методологически апарат – използване на съществуващо разбиране за границите на регион и подлагането му на проверка или опит за разкриване на ново регионално пространство, без да се използват вече формирали се схващания за разделяне на региони, съгласно избрания аспект. По-задълбочено са представени особеностите на категориите държави, обособени според класификацията предложена в предишния параграф.

Накрая е формулирано и третото методологическо положение от групата за дефиниране на регионалното пространство, което изисква открояване на отличителна черта, присъща за изграждащите го вътрешни участници. Отбелязва се, че едва след изпълнението на тази задача, може да се формира разбиране за неговите природа и мащаби, което да бъде определено като изчерпателно. Предлага се употребата на понятие ***„природа на регионално пространство“***.

То бива разбирано като ***„...отличителната черта на вътрешните участници, която е производна на устойчивите характеристики на всеки един от тях, но в същото време зависи от външните въздействия насочени спрямо подсистемата, попадаща в полето на познавателен интерес, а те на свой ред, поне доколкото произхождат от присъствието на държави, принадлежащи към втората класификационна група, са в по-голяма степен подвластни на географските дадености. В това отношение обаче безспорно доминиращите геополитически участници са тези, които допринасят за формирането на природата на отделните регионални пространства.“*** Представени са и основните типове регионални пространства, според особеностите на отличителните черти, споделяни от вътрешните участници, включени в тях.

**4. Методологически положения за представяне на структурата на регионалното пространство**

Тук, след като веднъж е формирано схващане за границите и природата на регионалните пространства се пристъпва към въвеждането на методологически положения, чрез които да се изведе структурата, намираща се в основата на взаимодействията, протичащи в рамките им. Представени са предимствата, произлизащи от прилагането на структуралисткия подход, както и неговите особености. Въведена е последователността от действия, посредством която следва да се обработва историческия контекст на регионалното пространство, предмет на изследване, с оглед извеждане на структурното равнище на отношенията протичащи между съставящите го вътрешни участници. Поставя се ударение не върху подробното историческо описание на всеки един ход, а върху открояването на групи от ходове, демонстриращи устойчиви отношения, които при това могат да бъдат осъществявани от различни участници, в диахронично отдалечени периоди.

Надхвърля се традиционното разбиране за представяне на историческия контекст на дадено регионално пространство, понеже посредством прилагането му целта е да се достигне до цялостно обхващане на най-важните събития в неговите рамки и възприемането им като едновременно налични, с оглед тяхното категоризиране и последващо използване при въвеждането на структурното равнище на вътрешнорегионалната динамика. Отчита се връзката между природата на регионално пространство и неговата структура. В допълнение към извеждането на ***причинно-следствени връзки*** между отделни исторически епизоди, се предлага и осъществяването на ***синхроничен прочит*** спрямо тях. Посочени са особеностите на структуроопределящите участници в регионалното пространство. Подчертава се важността на това, те да бъдат точно определени, с оглед правилното разбиране на протичащите взаимодействия. Предложен е начин, по който да се изпълнява тази задача.

Обръща се внимание на структурните роли присъщи за отношенията в изследвания регион. Показани са случаи, при които изпълнението на тази част от методологическия апарат е затруднено. Посочва се как да се отчитат на структурно равнище междудържавни взаимодействия, при които не е възможно въвеждането на йерархична зависимост помежду им. Накрая е формулирано методологическо положение, чрез което да се създава окончателния образ на структурата на проучваното регионално пространство. Разяснява се съдържанието на предлаганите понятия ***„парадигма на регионално пространство“*** и ***„хоризонтални структури в регионално пространство“***.

**5. Методологическо положение за определяне на разбиранията за сигурност на вътрешните и външните участници в регионалното пространство**

В тази част от дисертационния труд се представя начина, по който се разбира понятието сигурност в изследването. Подчертава се необходимостта от извеждане на съдържанието му по отношение на всяка една от държавите, включени в рамките на регионалното пространство, предмет на познавателен интерес, разделяйки ги на базата на това, дали могат да оказват структуроопределящо влияние, или не. Успоредно с това се обръща внимание на необходимостта от проверка за наличие на несъвпадащи разбирания за сигурност между участници, формиращи йерархични зависимости, т.е. тези които съставляват отделните колони на парадигмата на региона. Отчита се, че подобно състояние представлява изключение, но точно поради тази причина то следва да се възприема в качеството на показател за възможно изменение на вертикалните структури.

Представя се връзката между съдържанието на понятието сигурност за отделните държави и хоризонталните структури в регионалното пространство. Описани са източниците, въз основа на които е възможно разкриване на границите на разбиранията за сигурност на всеки един от участниците, включен пряко или непряко в региона. Въведена е концепцията за секюризацията и десекюризацията в рамките, необходими за постигането на целта поставена пред дисертационния труд.

**6. Методологически положения за геополитически анализ на регионалното пространство**

В този параграф е посочен начина, по който са привлечени и адаптирани към насочеността на настоящото изследване част от методите на геополитическата наука. Подчертава се необходимостта от анализ на позицията в глобалния свят на изследваното регионално пространство, както и доколко географски изграждащите го вътрешни участници разделят равномерно неговите територия, население и природни ресурси или са налице ясно изразени диспропорции, позволяващи на една държава да разполага със значително по-висок потенциал на намеса от останалите. Разглежда се връзката на горепосочените фактори с природата на регионалното пространство и възможността последната да бъде подложена на проверка чрез изпълнението на въведената последователност от действия.

Обръща се внимание и на това, дали региона предмет на изследване притежава независим достъп до стратегически важни части от Световния океан, тъй като съществуването на подобна възможност предопределя до голяма степен развитието на динамиката на сигурността в неговите рамки. Разглежда се военната и икономическа значимост на достъпа до стратегически важни водни пространства. Показани са особеностите, съпътстващи определянето на относителното тегло на вътрешните участници в изследвания регион. Представя се и значението на позиции, които позволяват чрез установяването на контрол спрямо тях, да се оказва въздействие с висока интензивност по отношение на останалите държави, не само попадащи в пределите на същия регион, а и като цяло в глобалното конкурентно пространство.

**7. Основни изводи от първа глава**

Изводите тук са обобщени в четири основни насоки:

1. Каква е природата на регионите и дали те могат да се превърнат в субекти на сигурност;
2. Кои фактори могат да предизвикат промяна на природата на регионалното пространство и какви биха били резултатите от подобно изменение;
3. Кои елементи от структурното равнище на представяне на взаимодействията протичащи в регионите, са най-подходящи за обособяването на периоди, отличаващи динамиката на сигурността в рамките им;
4. Намиране на оптимално съотношение между равнище на приближение при изследване и оперативност.

***Глава втора – Общи характеристики на региона Междинна Европа***

**1. Динамика на сигурността в Междинна Европа от създаването на вътрешните участници до 1990 г.**

Въвежда се разбиране относно природата и границите на региона Междинна Европа. Разкрива се произхода на възгледите за възприемане на тази част от Стария континент като представляваща отделно регионално пространство. Представени са идеите на Йозеф Пилсудски от годините непосредствено след края на ПСВ за създаване на федерация „Междуморие“, която освен удовлетворяваща интересите на полската държава е полезна и за Британската империя, тъй като би разкъсала връзката между СССР и Германия. Отчита се, че сътрудничеството по тази линия традиционно се възприема от британците като основна заплаха за глобалната им доминация. Успоредно с това, съгласно въведените в първа глава понятия, регионът Междинна Европа бива определен като подчинен, централен и външно балансиран.

Прилага се историко-систематичния метод, посредством който се формира разбиране за отделните събития като цялостни исторически системи, разкривайки структурните и функционалните им аспекти, вътрешни взаимовръзки и произход, с оглед успешно последващо моделиране на изследваната система. Посочени са причините, затрудняващи използването на понятието регион в по-отдалечени исторически периоди. Разглеждат се историческите събития, които нарушават драстично баланса на силите между държавите, предмет на изследване. Представени са периодите, доближаващи се в най-голяма степен до равновесно състояние, както и факторите допринасящи за тяхното формиране и прекратяване.

Отчита се вътрешнорегионалната динамика при относителното тегло на държавите, попадащи в географските рамки на настоящото разбиране за границите на региона Междинна Европа. В допълнение се обръща внимание и на събитията променящи структурните роли на отделните участници. Отбелязани са действията довели до възхода на държавите, които и към момента притежават основно значение за динамиката на сигурността в Междинна Европа. Представени са измененията в междудържавните отношения, породени от възхода на национализма и съпътстващите го политически и социални процеси. Анализирани са факторите, намиращи се в основата на крайното дестабилизиране на ситуацията в Европа към края на XIX век. Обръща се внимание на начина, по който това се отразява върху държавите, попадащи в полето на познавателен интерес на изследването.

Успоредно с това се отчита и провалът на Берлинския конгрес да създаде равновесие между водещите сили на Стария континент, което на свой ред води до поредицата от съюзи, задала очертанията на противостоящите сили, които след малко повече от три десетилетия поставят началото на Първата световна война, ефектите от която не само засягат формирането на ново равновесно състояние на европейския континент, но и променят относителното му тегло в глобалното конкурентно пространство и предопределят възхода на САЩ. Отразени са факторите довели до началото на първия световен конфликт, както и тези които правят невъзможно постигането на траен мир въз основа на Версайската система от договори. Поставя се ударение върху последствията спрямо междудържавните отношения във все по-ясно очертаващото се регионално пространство Междинна Европа.

Аналитично се представят основните резултати за глобалното равновесие, произлезли от Втората световна война и значимостта на премахването на Германия в качеството ѝ на източник на геополитическо влияние за ситуацията, формираща се в рамките на Междинна Европа. Разглеждат се променливите, от които в най-голяма степен зависи установяването на равновесно състояние в изследваната система, или нарушаването му, когато то вече съществува. Въведени са условията характеризиращи междудържавните отношения в Междинна Европа, към края на представяния в настоящия параграф период. По този начин се постига желаното равнище на точност относно изходната позиция, явяваща се основа за изпълнението на последващите задачи, поставени пред дисертационния труд.

**2. Основни изводи от втора глава**

Систематизираните изводи са:

1. Едва през XIX век се достига до равновесно състояние, обхващащо изцяло пространството, което на по-късен етап ще бъде разбирано като Междинна Европа.
2. Промените в равновесието установено в цялото или част от регионалното пространство, водят до изменение на относителното му тегло. С повишаването на потенциала на техническия компонент, се повишава и вероятността това изменение да е по-скоро негативно.
3. Териториите, които постепенно през XX век попадат в рамките на разбирането за Междинна Европа, още от самото създаване на вътрешните участници се намират между три геополитически центъра (в отделните периоди изразявани от различни държави) – Западна и Централна Европа, Евразийските степи и Близкия изток. В резултат не се формира нито един участник с произход от Междинна Европа, който да притежава потенциал на намеса, можещ да ограничи външните въздействия (единствено Полско-литовската държава е частично изключение до 1667 г.).
4. Посочени са събитията, водещи до основните промени в равновесното състояние на системата, предмет на изследване. Най-важните от тях са: достигането на азиатското крайбрежие на Тихия океан от страна на Руското царство към края на XVII век; разпадът на Кралство Унгария през 1526 г.; частичното равновесие до 1683 г., нарушено от отслабването на Османската империя; обявяването на Русия за империя през 1721 г.; Кримската война; Берлинския конгрес; световните войни (противоречията между геополитически приоритети и идеология, съпътстващи руско-германските отношения); началото на Студената война; първите процеси на разпад на социалистическата система.
5. Изведени са условията, които допринасят за загуба или възстановяване на равновесието в изследваната система. Те са: унищожаване/оттегляне, отслабване/повишаване на мощта или създаване/включване на структуроопределящ участник; промяна на смисловото пространство в основата на функциониране на политико-териториалните единици; възприемане (субективно) на притежаваните способности, като несъответстващи на контролираните ресурси (в най-общ смисъл).

***Глава трета – Актуално състояние и тенденции за развитие на динамиката на сигурността в Междинна Европа***

**1. Опити за формиране на ново равновесно състояние в Междинна Европа (1990-1999 г.)**

В тази част от изследването се разкриват връзките и зависимостите както между вътрешните участници, така и между тях и външните участници в региона Междинна Европа. Изведени са последователностите от събития и стойностите на величините, които ги изразяват, намиращи се в основата на промените на равновесното състояние на системата, представляваща предмет на познавателен интерес. Използва се метода на аналитичната индукция, тъй като той позволява по-точна интерпретация на информационната част на дисертационния труд, въз основа на обособяването на измеренията на проучваното регионално пространство (състоящи се от редица величини, за които е възможно формулирането на набор от хипотези за развитие).

Прилагането на историко-систематичния метод в предишната глава, предоставя възможност да се очертаят историческите обекти и явления като представляващи обособени системи, притежаващи уникален набор от входящи и изходящи данни. Без осъществяването на тази задача е невъзможно да се приложи метода на аналитичната индукция, понеже той се базира върху тези отделни случаи, но това което той предлага в повече, е възможността да се определи съвкупност от условия, които се повтарят при всеки един от тези отделни случаи. Тази съвкупност на свой ред би била, ако не задължителна, то поне достатъчна (т.е. възможно е друга съвкупност също да произвежда подобен ефект), за да се очаква настъпването на интересуващото ни събитие (промяна на равновесното състояние на изучаваната система). Представени са особеностите на метода на аналитичната индукция.

Обръща се внимание на измененията, които претърпява Руската федерация през 90-те години на миналия век, по отношение на икономическите си показатели и военен потенциал. Руската федерация се оказва в период на низходящо развитие, но наличието на значителни военни способности създава предпоставки при евентуално подобрение на нейната икономика, много бързо тя да увеличи своето влияние и да насочи усилията си към създаване на подредба в непосредственото й обкръжение, удовлетворяваща националните й интереси. Успоредно с това се разглеждат и опитите на Москва за поне частично съхраняване на установената през отминалия период сфера на влияние. Отчита се, че в началото на разглеждания в този параграф период са налице събития, които демонстрират по-скоро липса на значителен конфликтен потенциал между САЩ и Руската федерация. В допълнение, към този момент в Русия все още не е изграден образ относно желаното бъдеще.

Разглеждат се проблемите породени от наследството на съветския ядрен арсенал и обвързването им с опитите за формиране на ново равновесно състояние в Междинна Европа. Описани са договорите, които в най-голяма степен са насочени към намирането на приемливо за САЩ и Руската федерация съотношение на силите. Представени са събитията, които водят до допълнително дестабилизиране на Руската федерация в средата на 90-те години на миналия век и които не й позволяват да повиши относителното си тегло. В резултат, в Междинна Европа се установява ситуация на избор за вътрешните участници. Кризисната ситуация, в която се намира Руската федерация, бива допълнена и от желанието на държавите географски попадащи в региона предмет на изследване, да се откъснат от нейното влияние.

Подчертава се, че формирането на ново равновесие се оказа трудно за постигане, поради запазената военна мощ на руската държава, равнището на чиито амбиции се превръща във функция на икономическото й състояние и в резултат се поражда една крайно неустойчива ситуация както в глобалното конкурентно пространство, така и в Междинна Европа. Аналитично са представени предпоставките за настъпването на конфликта в Югославия и последствията от него за държавите, намиращи се в изследвания регион. Разширението на НАТО на изток се превръща в основен фактор за ситуацията в Междинна Европа за разглеждания период както поради произлизащата от това пряка промяна на структурното равнище на междудържавните отношения в региона, така и поради начина, по който Руската федерация възприема този ход.

**2. Икономически възход на Руската федерация и изостряне на отношенията със САЩ (2000-2012 г.)**

В началото на представяния тук период, руската държава във все по-голяма степен възприема като невъзможно включването й в световния либерален пазар да се осъществи по начин, отговарящ на интересите й, свързани със запазване на нейния контрол върху енергийния сектор, поддържане на военно-промишления комплекс и развитие на селското стопанство. Анализира се връзката между Втората чеченска война и резултатите на президентските избори в Русия от 26 март 2000 г. Поставя се ударение върху това, че новото руско политическо ръководство подчертава готовността си да гарантира сигурността на етническите руснаци, които са останали извън пределите на Руската федерация.

В контекста на разширението на НАТО в източно направление и цялостното сближаване на част от държавите в Междинна Европа със САЩ и страните от Западна и Централна Европа, тези думи могат да бъдат разглеждани като недвусмислено предупреждение, най-малкото към Прибалтийските републики, Беларус, Украйна и Молдова. Отчита се, че подобно обвързване на равновесието разбирано като сигурност, със защитата на етническите руснаци в държавите представлявали част от руската сфера на влияние, бива възприето от САЩ като израз на имперски амбиции и желание за намеса във вътрешните работи на суверенни страни. По този начин се утвърждава още едно измерение на противоречия между тези две доминиращи геополитически сили, като се обръща внимание че то в една или друга степен е производно по-скоро на два дълбоко различаващи се възгледа за подредба и регулиране на глобалното конкурентно пространство.

Представя се влиянието на продължаващото разширение на Организацията на Северноатлантическия договор и Европейския съюз върху външнополитическия дискурс на Руската федерация. Успоредно с това се разкрива връзката между дестабилизирането на Близкия изток, повишаването на цените на енергоносителите и възстановяването на относителното тегло на руската държава. Приложен е метода на корелационния анализ с оглед отчитане на степента, в която промените в средната годишна цена на суровия нефт са съпътствани от сходни изменения по отношение на номиналния БВП на Руската федерация. Определен е коефициентът на корелация и коефициентът на детерминация между горепосочените два масива от данни. За времето на представяния в настоящия параграф период, отбранителния бюджет на Руската федерация се увеличава 2.61 пъти. Това на свой ред се отразява върху потенциала на намеса на тази държава и допълва вече настъпилите изменения спрямо начина, по който тя възприема останалите външни участници в региона Междинна Европа и най-вече САЩ.

В допълнение, аналитично са представени промените във външнополитическия дискурс на Р Турция след идването на власт на Партията на справедливостта и развитието. Поведението на Р Турция допринася за това държавите от югоизточните части на Междинна Европа да придобият по-голямо значение за САЩ, поради възможността чрез тях да се ограничи поне частично важността на турската територия. В Руската федерация, на фона на изострящи се критики към Съединените щати относно източното разширение на НАТО и идеите за изграждане на система за противоракетна отбрана, започват процеси на засилваща се централизация, предоставящи й възможност за бързо възстановяване на притежавания от нея потенциал на намеса. Подчертава се значимостта на „Оранжевата революция“ в Украйна, обявяването на независимост от страна на Косово, руско-грузинската война и газовата криза, свързана с дълговете на украинската газова компания Нафтогаз, за установяването на качествено нова ситуация в средата на сигурност. Отчита се, че самото съществуване на региона Междинна Европа е равносилно на неуспех за европейските държави.

**3. Геополитическо реконфигуриране на ситуацията в (Междинна) Европа (2013-2015 г.)**

В този параграф се поставя ударение върху парадокса на разбиране на Русия едновременно като агресор и потенциален партньор – ситуация намираща се в основата на контекста, задаващ динамиката на сигурността в Междинна Европа от 2013 до 2015 г. и очертаваща дилемата, пред която са изправени държавите-членки на ЕС при отстояването на своите собствени национални интереси. Отчитат се демографските и икономически фактори в съседните на Междинна Европа региони. Обръща се внимание на прякото и косвеното влияние, произлизащо от миграционния натиск както и високата степен на вероятност той да продължи да се засилва непрекъснато през XXI век, застрашавайки културните модели на поведение на европейските общества. Представя се връзката между тези процеси и възможните бъдещи състояния на равновесието между доминиращите геополитически участници.

Анализира се геополитическото значение на Р Украйна за САЩ и Руската федерация, с оглед очертаване на факторите допринесли за настъпването на кризата от 2013 г. насам, чиято интензивност е безпрецедентна за периода след 1989 г. Успоредно с това се отразява невъзможността вътрешнополитическото измерение на украинската държава да се отдели от външните влияния. Подчертава се, че Русия възприема сближаването на Р Украйна с Европейския съюз като ситуация, при която успехите й в южно направление, постигнати през XVIII век, са поставени под въпрос. Руското политическо ръководство вижда в тези действия заплаха за своите политически, икономически и военни интереси. С оглед постигането на яснота относно влиянието, което оказва ситуацията в Р Украйна върху динамиката на сигурността в Междинна Европа, подробно са представени интересите преследвани от държавите засегнати от конфликта, и най-вече приоритетите на САЩ и Руската федерация.

Отчита се, че вътрешното напрежение по линията изток-запад в украинската държава се препокри с насочеността на външните въздействия и достигна критична точка, при която гражданската война придоби неизбежен характер. Отстраняването от длъжност на украинския президент Виктор Янукович в края на февруари 2014 г., се превърна в събитието отключило натрупания конфликтен потенциал. Отговорът на Руската федерация, изразяващ се в анексирането на полуостров Крим и началото на нискоинтензивен конфликт в Донбас, допринесе за настъпването на драстично изменение на ситуационния модел на поведение в Междинна Европа.

Аналитично са представени факторите довели до гражданската война в Сирийската арабска република както и ефекта, който тя поражда по отношение на държавите, намиращи се в региона предмет на изследване. Подчертава се, че макар и тези събития да попадат извън пространствения обхват на предмета на познавателен интерес на дисертационния труд, то последствията от тях се превръщат в условия, без отчитането на които е невъзможно правилно разбиране на поведението на моделираната система. Поставя се ударение върху развитието на отношенията между Руската федерация и Р Турция в контекста на сирийската криза. В допълнение са изведени основните фактори, които влияят върху динамиката на сигурността в Междинна Европа през разглеждания в настоящия параграф период. Описаните външни въздействия пряко произлизат от външнополитическия курс на две доминиращи геополитически сили и един участник с висок потенциал на намеса, докато ЕС все още въобще не може да бъде възприеман като единен център на сила, което само по себе си е фактор за формирането на ситуацията в изследваното регионално пространство.

Обръща се внимание и на поведението на държавите, географски изграждащи региона Междинна Европа. Подчертава се, че те не притежават структуроопределящо значение, поне към края на анализирания период, но чрез действията си демонстрират по какъв начин възприемат и реагират на неравновесното състояние между доминиращите геополитически участници, станало все по-отчетливо след 2013 г. В това отношение се отчита най-вече ролята на Вишеградската група. Поставя се ударение върху това, че превръщането на регионалното пространство в участник само по себе си, би следвало да представлява най-висшата цел за географски съставящите го държави.

Успоредно с това се обръща внимание и на разликите по отношение на начина на възприемане на средата на сигурност в рамките на отделни регионални пространства, поставяйки ударение върху кризата в Р Украйна и гражданската война в Сирийската арабска република. Проведено е анкетно проучване по този въпрос като спрямо получените данни е приложен Хи-квадрат метод, с оглед определяне на това, дали между принадлежността към даден регион и начина на възприемане на средата на сигурност е налице статистически значима връзка. Резултатите са съпоставени със степента на медийно отразяване на горепосочените два конфликта. Отчита се съотношението между обективни и субективни фактори при изграждането на разбиране за състоянието на средата на сигурност, както и на евентуалното наличие на целенасочени усилия, свързани с формиране на обществените нагласи.

**4. Основни изводи от трета глава**

Изводите към трета глава от дисертационния труд са обобщени в следните седем насоки:

1. Формулиране на най-важните измерения за функционирането на системата предмет на познавателен интерес.
2. Определяне на факторите, водещи до възстановяване или загуба на равновесието в изследваното регионално пространство.
3. Разбиране на източното разширение на НАТО като основен катализатор за промяна в преобладаващия тип отношения между САЩ и Руската федерация.
4. Политическите ръководства на държавите от Междинна Европа не осъзнават принадлежността си към единно геополитическо пространство, което затруднява предприемането на колективни действия от тяхна страна. Конфигурирането на пространството в по-малки обеми е в интерес на всички външни участници.
5. Отчита се, че южните части на Междинна Европа повишават своята значимост за САЩ, в резултат на поведението на Р Турция.
6. Високата скорост на промените относно военно-политическите способности на Руската федерация за периода разглеждан в настоящата глава от дисертационния труд, се превръща в предпоставка за това, да не се достигне до устойчиво състояние в Междинна Европа след края на Студената война.
7. Разкрива се, че принадлежността към дадено регионално пространство оказва статистически значимо влияние върху начина, по който се възприема средата на сигурност от страна на съответния участник. Потвърждава се, че регионалното равнище е действително адекватна отправна точка за осъществяването на изследвания на международната сигурност.

***Глава четвърта – Сценарии за развитие на динамиката на сигурността в Междинна Европа***

**1. Структура на сценарийното пространство**

В този параграф са определени променливите, въз основа на които се задават общите рамки на сценарийното пространство. Тяхното извеждане е осъществено на базата на работата извършена във втора и трета глава на дисертационния труд, като освен на поведението на отделни участници е обърнато внимание и на величини, изменението на които е съществено за хода на събитията в системата предмет на изследване. В допълнение са отчетени общите тенденции в присъствието на вътрешните и външни участници в региона Междинна Европа. Променливите са обособени в три измерения на функциониране на изследваната система – политическо, социално и икономическо.

Прилага се метода MICMAC (Matrice d'Impacts Croisés Multiplication Appliqués à un Classement) и съответния специализиран софтуер, разработен от Le Cercle d'Action pour la Prospective, 3IE (Institut d'Innovation Informatique pour l'entreprise) и EPITA (Ecole pour l'Informatique et les Techniques Avancées), с оглед категоризиране на величините, преди да се пристъпи към формулирането на хипотези за бъдещото им развитие. Изведени са йерархии по влияние и по зависимост на променливите при отчитане на преките, непреките и потенциалните преки влияния. Формулирани са по три хипотези за развитие на всяка една променлива. При изпълнението на тази задача са обособени такива бъдещи състояния, които са взаимно изключващи се и в същото време предоставящи висока степен на изчерпателност, относно възможните състояния на дадения елемент от системата предмет на изследване.

В резултат на изпълнението на горепосочените стъпки се създават необходимите предпоставки за прилагане на метода SMIC (Systèmes et Matrices d’Impacts Croisés), посредством използването на специализиран софтуер разработен от Heurisco. SMIC притежава много висок потенциал за постигане на точност при разработването на сценарии, тъй като остойностява експертна оценка и дава като резултат множеството от хипотези, които са най-вероятни, създавайки вътрешно непротиворечив образ на бъдещето на системата предмет на изследване.

Осъществен е синтез на информацията, с оглед създаване на разказ за очакваното бъдеще на региона, попадащ в полето на познавателен интерес на дисертационния труд. В това отношение е използван специализиран софтуер за визуализиране на сценарийно пространство Scenaring Tools, разработен от EPITA (Ecole pour l'Informatique et les Techniques Avancées). Чрез него единствено се постига прегледност относно вече изведените резултати, но също така се получава възможност за премахване на логически противоречия, в случай че такива са били допуснати по време на предишните два етапа.

**2. Примерен сценарий за развитие на динамиката на сигурността в Междинна Европа, основаващ се на матрица на преките влияния, при реализиране на най-вероятните хипотези (по експертна оценка)**

Въз основа на осъщественото в предишния параграф е разработен сценарий за развитие на динамиката на сигурността в Междинна Европа, основаващ се на матрица на преките влияния, при реализиране на най-вероятните хипотези, с времеви хоризонт до 2025 г. Отчита се, че за този период САЩ ще запазят ролята си на държавата разполагаща с военни способности, далеч надхвърлящи тези на останалите доминиращи геополитически участници. Посочва се, че през 2025 г. се очаква БВП на САЩ да достигне 21 трилиона щ.д., надхвърляйки многократно икономическите възможности на останалите външни участници в Междинна Европа.

Успоредно с това се представят данни, подкрепящи хипотезата, че в Руската федерация ще продължат негативните икономически и демографски процеси, допринасящи за ограничаване на относителното й тегло. Въпреки това, тя остава основен доставчик на енергоносители за вътрешните участници в Междинна Европа, което допринася за запазване на нейното влияние в региона. Обръща се внимание на това, че Китайската народна република се очертава като доминиращата геополитическа сила, чието възходящо развитие притежава потенциала да предизвика драстични изменения по отношение на съществуващата подредба в глобалното конкурентно пространство.

В допълнение се акцентира върху това, че Европейския съюз като цяло и най-вече държавите-членки от Западна и Централна Европа, представляващи външни участници включени в регионалното пространство Междинна Европа, съгласно осъществената експертна оценка с помощта на използваните компютърно-подпомагани методи, не биха съумели да постигнат равнище на съгласуваност в областта на външната политика и сигурността и отбраната, което да позволи превръщането на Съюза в обособен център на сила през възприетия при изготвянето на сценария период. Извеждат се общи тенденции, надхвърлящи зададения времеви хоризонт, с оглед очертаване на условията, които се очаква да бъдат налични към края на настоящия век, допринасяйки за постигането на по-висока степен на разбиране относно поведението на държавите с най-висок потенциал на намеса.

Отчита се, че вътрешните участници в региона Междинна Европа ще продължат да губят от относителното си тегло както поради застаряване и намаляване на броя на населението им, така и поради влошаване на икономическите им показатели. Последното развитие е обвързано с невъзможността техните образователни системи да се адаптират навременно към промените в конкурентното пространство, което води до влошаване на способностите им за генериране на нови активи от знание, можещи да се превърнат в основа за повишена производителност.

По този начин държавите, географски намиращи се в Междинна Европа, остават лишени от възможността да натрупат необходимия капитал за обновяване на производителните си мощности. Неефективното производство води до ниски приходи и отново до невъзможност за подобрение. Успоредно с това се отчита, че миграционният натиск, тероризма и икономическите дисбаланси в рамките на европейските общества, взаимно се допълват и влошават състоянието на средата на сигурност за държавите, попадащи в региона предмет на изследване на дисертационния труд.

**3. Основни изводи от четвърта глава**

Систематизираните изводи са:

1. При отчитане на преките влияния, основни фактори за динамиката на сигурността в Междинна Европа, са степента на сътрудничество на глобално равнище, равновесието между доминиращите геополитически участници и нестабилността, произлизаща от поведението на регионални сили, а при потенциалните преки влияния: поведението на САЩ, отново степента на сътрудничество на глобално равнище и тенденциите за развитие на световната икономика. Поведението на Руската федерация остава с високо влияние, но също е в положение на зависимост спрямо други фактори.
2. При промяна на избраната отправна точка и отчитане на равнищата на значимост при матриците на преките влияния, потенциалните преки влияния, непреките влияния и потенциалните непреки влияния, величините изразяващи разпространението на ОМП на глобално равнище, демографските характеристики на вътрешните участници в Междинна Европа, стабилността на глобалната екосистема и стабилността на концепцията за нация при вътрешните участници в Междинна Европа, претърпяват най-големи изменения.
3. Поведението на САЩ е променливата с най-висока степен на влияние по отношение на динамиката на сигурността в Междинна Европа и при четирите матрици, отчитащи съответно преките, непреките, потенциалните преки и потенциалните непреки влияния.
4. Постепенно САЩ губят от икономическото си относително тегло. Превръщането на Китайската народна република в държавата с най-висок потенциал на намеса, е неизбежно. Много е вероятно Република Индия също да изпревари САЩ до 2050 г. по обем на производство. Въпреки това, е трудно да се определи доколко това ще се отрази върху съотношението между тези държави, от гледна точка на военните им способности.

***Общи изводи и препоръки***

Въз основа на направеното в четирите глави на дисертационния труд са формулирани общи изводи, които са обобщени в следните шест насоки:

1. Отчитане на значимостта на географските характеристики за формирането, развитието и разрушаването на политико-териториалните единици. Обръща се внимание на образа на вътрешните връзки и зависимости в регионалното пространство, който пряко произлиза от неговата география. Подчертава се, че създаването на състояния, които не са съвместими с географските особености на региона винаги води до неустойчивост на отношенията вътре в неговите рамки и тези установяващи се между него и външната среда. Подобен образ невинаги е съставен от само едно състояние.
2. Поставя се ударение върху възможността чрез изграждане на системи за колективна сигурност на регионална основа да се постигне по-висока ефикасност при формулирането и отстояването на равновесно състояние в глобалното конкурентно пространство. Наличието на общи интереси в региона, породени от сходството в съвкупността от външни предизвикателства, заплахи и рискове е предпоставка за устойчиво сътрудничество. Държавите с най-висок потенциал на намеса имат интерес подобна интеграция на регионална основа, никога да не състои в резултат на вътрешни геополитически импулси.
3. Акцентира се върху това, че исторически, в рамките на пространството, което по-късно ще бъде възприето като Междинна Европа, никога не се създава държава, която да обедини достатъчен ресурс, с оглед формиране на център на сила, можещ да отразява външните въздействия. Възходът на руската политико-териториална единица през периода XVI-XVII век и установяването на британското господство над Световния океан след XVII век, предопределя двата основни центъра на сила, от противоборството между които зависи в най-голяма степен състоянието на цялото Евразийско пространство. Ограничаването на централноевропейското влияние през XIX и XX век и драстичното увеличаване на относителното тегло на САЩ в резултат на двете световни войни, допринасят за установяването на ситуацията, присъща за Междинна Европа понастоящем.
4. Разкрива се, че в периода от 1990 до 2015 г., отделните части от региона Междинна Европа променят значимостта си за външните участници. Постепенно южните и крайните източни зони придобиват по-висока ценност от централните и се оказват ключови за запазване на притежаваното влияние от страна, съответно на САЩ и Руската федерация. Подчертава се, че поведението на страните от Западна и Централна Европа и тяхната способност за съгласуване на политиките им в сферата на сигурността и отбраната, има като залог промяна на западната граница на региона Междинна Европа.
5. Обръща се внимание на очакваните в средносрочен план изменения в баланса на силите между външните участници, включени в Междинна Европа. Поставя се ударение върху нарастващото относително тегло на Китайската народна република и на Р Индия. Отчита се, че тяхното влияние към региона предмет на изследване няма да се прояви пряко, а чрез установяването на връзки, съответно на сътрудничество или враждебност, с традиционните доминиращи геополитически участници от края на Втората световна война насам. В резултат, Руската федерация или САЩ, ще получат възможност за засилване на собственото влияние в Междинна Европа, за сметка на противостоящата страна.
6. Разглежда се връзката между принадлежността на Р България към регионалното пространство предмет на изследване и особеностите на нейната среда на сигурност. Аналитично са представени предизвикателствата произтичащи от географското разположение на страната, същевременно отчитайки възможността тя да се възползва от това състояние, с оглед реализиране на националните си интереси. Подчертава се, че солидарността със съюзните държави е процес, който не следва да протича само в една посока.

Резултатите от изследването, при отчитане на формулираните общи изводи, са използвани за извеждането на следните препоръки:

1. Ниското относително тегло на държавите в Междинна Европа, наред със сходните външни влияния, прави съгласуването на външните им политики и политики на сигурност единствения вариант, при който е възможно този регион да си гарантира по-добри политически и икономически условия. Преодоляването на формираните през историята части от националните разкази на вътрешните участници, които представляват основа за възникване на враждебност помежду им, е задача която никога не е била постигана изцяло на регионално равнище, като държавите от Западна и Централна Европа са единствения частичен пример за подобно развитие. При тях обаче, ситуацията между доминиращите геополитически участници по време на Студената война се оказва решаваща, тъй като едната от противостоящите страни изисква консолидиране на своите съюзници, докато другата бива възприемана като екзистенциална заплаха и допълнително засилва интеграционните процеси. В случая на Междинна Европа, постигането на по-високо равнище на съгласуваност, не е в интерес на нито един външен участник, поради което то зависи напълно от способността на държавите, географски изграждащи регионалното пространство, да демонстрират на своите общества, че взаимодействието с държавите притежаващи най-висок потенциал на намеса, ще бъде далеч по-успешно, ако се осъществява колективно.
2. Икономическата и произлизащата от това военна слабост на вътрешните участници в Междинна Европа, прави неизгодно за тях евентуалното подчиняване на системата на международните отношения на принципите на “Realpolitik”. Оставяйки настрана въпроса, доколко взаимодействията между държавите могат да бъдат подчинени на нещо различно от национални интереси и способности за тяхното отстояване, то страните в интересуващото ни регионално пространство, следва да се стремят към поддържане на принципа за ненарушимост на границите и поставянето му над правото на самоопределение, в случай че в рамките на дадената държава не е нарушена равнопоставеността на гражданите. В противен случай, подлежащата на промяна етническа и религиозна структура на обществата, би се превърнала в непрестанен повод за изменение на политическите граници и настъпването на перманентна нестабилност. Създаването на механизми за регулация на отношенията между държавите, е затруднено от липсата на неутрален арбитър. Към момента, именно доминиращите геополитически участници са в основата на опитите за налагане на ред в глобалното конкурентно пространство, но те неизбежно подчиняват своите действия, на първо място, на собствените си национални интереси. В резултат, интегрирането на регионалните пространства, следва да се разглежда като стъпка в процеса на развитие на системата на международните отношения и изграждането на регулативни механизми, които не са единствено продължение на външната политика на една или друга държава, с висок потенциал на намеса.
3. От направеното в четвърта глава става ясно, че европейските държави като цяло и най-вече тези от Междинна Европа, ще продължат да губят от икономическото си относително тегло. Негативните демографски тенденции в съчетание с евентуалното повишаване на вътрешния конфликтен потенциал, произлизащ от промени в етнорелигиозните характеристики на населението, изправя страни като Р България пред предизвикателството за запазване на концепцията за нация. Разделяйки факторите в зависимост от това, на кои държавата съответно може и не може да влияе, то основен приоритет следва да бъде подобряване на функционирането на образователната система и изготвянето на политики, насочени към запазване на човешкия капитал на страната. Единствено по този начин е възможно частично запазване на индекса на суверенност, в очакваните условия за средата на сигурност към средата на XXI век.

***Заключение***

Изведени са в обобщен вид резултатите от изследването.

1. Доказването на това, *дали регионалните пространства представляват най-подходящото равнище за изследване на динамиката на сигурността при отразяване на междудържавните отношения и формиращите се в резултат на това връзки и зависимости*, не може да бъде установено към настоящия момент. **Крайната цел на дисертационния труд бе постигната**, но едва съпоставянето на резултатите от настоящото изследване спрямо тези на други проучвания, осъществявани посредством използването не само на различна методика, но и поставящи ударение върху различен от възприетия тук пространствен хоризонт, ще позволи по-точно определяне на предимствата и недостатъците на избрания подход.
2. В резултат на осъщественото проучване на историческия контекст на региона предмет на изследване и на събитията от по-близкото минало, се **потвърждава тезата** че *процесите протичащи в Междинна Европа, са в най-голяма степен подчинени на действията осъществявани от държавите с най-висок потенциал на намеса в света, които са включени в региона чрез интересите преследвани от тях*. Показателен в това отношение е извод 1, глава 4.
3. Изследването на историческия контекст на държавите явяващи се както вътрешни, така и външни участници за региона Междинна Европа, разкрива доколко начина по който завършва Студената война, притежава значение за нестабилното състояние, което се установява между доминиращите геополитически участници и най-вече между САЩ и Руската федерация и **потвърждава** *превръщането на икономическото състояние на последната във факторът, от който зависи в най-голяма степен достигането или съответно недостигането до конфликтен дискурс помежду им. Липсата на средства за отстояване на целите бе погрешно възприета като сближаване и съгласуване на преследваните бъдещи състояния на средата на сигурност*. Потвърждаването на това*, дали държавите принадлежащи под една или друга форма към европейската цивилизация, ще загубят водещата си позиция в света във военно, икономическо и демографско отношение в резултат на повишаване на конфликтния потенциал помежду им и провеждането на неадекватни политики*, не може да бъде направено или отхвърлено към настоящия момент. Въпреки това, извод 4, глава 4, следва да се възприеме като показател за предстоящи значителни изменения в баланса на силите между доминиращите геополитически участници в дългосрочен план.
4. Резултатите от изследването и най-вече разработеното сценарийно пространство за развитие на динамиката на сигурността в Междинна Европа, създават предпоставки **твърдението**, че *единствената възможност за успешно отстояване на националните интереси на вътрешните участници в региона, е увеличаването на равнището на сътрудничество помежду им в областта на сигурността и отбраната, а последващото им пълноценно интегриране в общоевропейски геополитически проект*, *е задължително условие за частично запазване на ролята на фактор в глобалното конкурентно пространство на европейските държави като цяло*, **да се възприема като вярно**. Отново развитието на действителната ситуация ще даде окончателен отговор на този въпрос.
5. В глава 3 бе **доказана** **тезата**, че *принадлежността към различни регионални пространства води до разлики в интерпретирането на едни и същи състояния на средата на сигурност*.

***Приложение***

***Исторически контекст на развитие на динамиката на сигурността в Междинна Европа от създаването на вътрешните участници до 1990 г.***

Поотделно за всеки един вътрешен участник са представени основните събития, довели до формирането на ситуацията в Междинна Европа, налична в началото на периода, попадащ в полето на познавателен интерес на дисертационния труд. Приложени са метода за анализ на документи и историко-систематичния метод. Ударение е поставено върху първия от посочените два метода, но са положени и значителни усилия да се въведе структурно-функционално разбиране на отделните исторически обекти и явления. Синтез на тази информация е осъществен в глава втора на дисертационния труд.

**III. Публикации по темата на дисертационния труд**

1. Димитров, М. „Кризата в Украйна – нови предизвикателства, нов дискурс на сигурност“ [Онлайн ресурс], Софийски форум за сигурност, София, 2015, <http://sofiaforum.bg/imgpool/file1420139172.pdf>
2. Димитров, М. „Геополитически трансформации в Междинна Европа и Близкия изток – предизвикателства за българската национална сигурност“. Научна статия публикувана в сборник „Югоизточна Европа: новите заплахи пред регионалната сигурност“, издателство „Нов български университет“, София, 2016 г., ISBN 978-954-535-907-1
3. Димитров, М. „Динамика на сигурността в Междинна Европа (2013-2016 г.)“. Научна статия публикувана в сборник „Европа през 21 век: регионалната сигурност и необходимите реформи в Европейския съюз“, издателство „Нов български университет“, София, 2017 г., ISBN 978-954-535-953-8
4. Димитров, М. „Влияние на кризата в Р Украйна и гражданската война в Сирийската арабска република върху начина на възприемане на средата на сигурност в Р България и страните от Западна и Централна Европа“. Научна статия публикувана в сборник „Младите хора и сигурността“, издателство „Авангард Прима“, София, 2017 г., ISBN 978-619-160-767-9
5. Димитров, М. „Сценарийно пространство за развитие на динамиката на сигурността в Междинна Европа“. Научна статия публикувана в сборник „Европа: Глобални заплахи и интегрирана сигурност. Сигурност в Черноморския регион.“, издател „Научно-технически съюз по машиностроене ‘Индустрия 4.0’“, София, 2017 г., ISBN 978-619-7383-07-2
6. Dimitrov, M. „Russian Interests in the Black Sea Region – Security Challenges for NATO“. Научна статия публикувана в „Security in the Black Sea Region: shared challenges, sustainable future: new dimensions and perspectives“, издателство „Editura Academiei Nationale de Informatii Mihai Viteazul“, Букурещ, 2015 г., ISBN 978-606-532-146-5
7. Dimitrov, M. „Geoenergetic Aspects of the Territorial Dispute Between the Republic of Slovenia and the Republic of Croatia“ [Онлайн ресурс], Списание „Геополитика и геостратегия“, София, 2018, <https://geopolitica.eu/more/in-english/2733-geoenergetic-aspects-of-the-territorial-dispute-between-the-republic-of-slovenia-and-the-republic-of-croatia>